b"\n_START_ARTICLE_\nKtezibij\n_START_SECTION_\n\xc5\xbdivljenje in delo\n_START_PARAGRAPH_\nNjegovo izgubljeno delo o 'elasti\xc4\x8dnosti' zraka O pnevmatiki ga postavlja za o\xc4\x8deta pnavmatike in predstavlja prvo znanstveno razpravo o stisnjenem zraku. Ktezibij je uporabil stisnjen zrak v \xc4\x8drpalkah in celo v topovih. Tudi njegova druga dela se niso ohranila. Izgubljeno je celo njegovo delo Memorabilia, zbirka njegovih raziskav, ki ga je navajal gr\xc5\xa1ki pisatelj Atenej v 3. stoletju._NEWLINE_Ktezibij je bil morda prvi predstojnik aleksandrijskega Muzeja. Na \xc5\xbealost vemo zelo malo o njegovem \xc5\xbeivljenju in delu. Gr\xc5\xa1ki \xc5\xbeivljenjepisec Diogen Laert je menda poro\xc4\x8dal, da je bil Ktezibij najprej brivec, ki je izdelal domiselno ogledalo nastavljivo s protiute\xc5\xbejo. Ktezibij je izumil prve znane mehanske orgle s pi\xc5\xa1\xc4\x8dalmi, hidravlij, ki so za uravnavanje tlaka uporabljale vodo. Leta 270 pr. n. \xc5\xa1t. je izdelal izbolj\xc5\xa1ano vodno uro, klepsidro. Ta naprava je merila \xc4\x8das natan\xc4\x8dneje kot katerakoli ura pred 17. stoletjem, ko je Huygens pokazal kako se lahko za uravnavanje ure uporabi nihalo in leta 1656 izdelal prvo to\xc4\x8dno uro na nihalo. Ktezibiju pripisujejo tudi na\xc4\x8delo sesalne natege (sifona)._NEWLINE_\xc4\x8ce lahko verjamemu Diogenu, je bil Ktezibij zelo reven. Filozof Arkesilaj mu je menda med obiskom pod blazino pustil mo\xc5\xa1njo._NEWLINE_Ktezibijevo delo so opisovali Vitruvij, Atenej in Filon. Pri opisu so dodajali, da so imeli prvi mehaniki, kot je bil Ktezibij, prednost, ker so \xc5\xbeiveli pod kralji, ki so ljubili slavo in podpirali umetnost. Omenjala sta ga tudi Prokl, tolma\xc4\x8d Evklida, in Heron, zadnji od anti\xc4\x8dnih in\xc5\xbeenirjev."